Document ID: 32014D0748

ODLUKA KOMISIJE
оd 28. listopada 2014.
o mjeri zabrane stavljanja na tržište vatrogasnih zaštitnih pojasova tipova FHA, FHB i FSmS koju je poduzela Njemačka u skladu s člankom 7. Direktive Vijeća 89/686/EEZ
(priopćeno pod brojem dokumenta C(2014) 7757)
(2014/748/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/686/EEZ od 21. prosinca 1989. o usklađivanju zakonodavstava država članica u odnosu na osobnu zaštitnu opremu (1), a posebno njezin članak 7.,
budući da:
(1)
U kolovozu 2013. njemačka su nadležna tijela obavijestila Komisiju o mjeri zabrane stavljanja na tržište vatrogasnih zaštitnih pojasova tipova FHA, FHB, FSmS proizvođača Dietrich&Co. GmbH, Rossauer Strasse 49a, 09661 Rossau, OT Seifersbach (Njemačka). Proizvodi nose oznaku EZ-a u skladu s Direktivom 89/686/EEZ, nakon što je nad njima provedeno ispitivanje i pregled tipa prema usklađenoj normi EN 358:1999 Osobna zaštitna oprema za sigurnosno vezanje pri radu i sprečavanje pada s visine - Sigurnosni pojasovi za pridržavanje pri radu i povezna užad za pridržavanje s leđa i sigurnosno vezanje pri radu.
(2)
Vatrogasni zaštitni pojasovi osobna su zaštitna odjeća (OZO) iz III. kategorije certificiranja. OZO te vrste koji je namijenjen zaštiti od opasnosti za život ili ozbiljnih rizika za zdravlje s neizlječivim posljedicama koje prema pretpostavci proizvođača korisnik ne može pravodobno prepoznati podliježu EZ pregledu tipa te sustavu EZ-a za nadzor kvalitete koje provodi prijavljeno tijelo prema izboru proizvođača.
(3)
U okviru revizije koju su provela njemačka nadležna tijela u proizvodnom pogonu prethodno navedenog proizvođača ispostavilo se da predočeni certifikati o homologaciji tipa za vatrogasne zaštitne pojasove tipova FHA, FHB i FSmS nisu valjani jer je dio opreme - materijal za remen - zamijenjen, a EZ pregled tipa odnosio se samo na predmete predane za testiranje. Stoga nisu ispunjeni sljedeći zahtjevi iz Direktive 89/686/EEZ:
-
članak 8. stavak 2. (EZ pregled tipa): proizvodi nisu bili identični modelima za koje je obavljen EZ pregled tipa,
-
članak 12. (Izjava EZ-a o sukladnosti): izjava o sukladnosti nije bila valjana jer se upućivanje odnosilo na sustav za nadzor kvalitete u skladu s člankom 11. koji nije proveden,
-
članak 13. stavak 1. (oznaka EZ-a): identifikacijski broj prijavljenog tijela DEKRA EXAM (NB 0158) nije propisno upotrijebljen s obzirom na to da nije proveden sustav za nadzor kvalitete.
(4)
Osim toga, vatrogasni zaštitni pojasovi tipa FHB nisu ispunili zahtjeve iz usklađene norme EN 358:199, odredbe § 4.2.1. u vezi sa statičkom čvrstoćom, a time i osnovni zdravstveni i sigurnosni zahtjev 1.3.2. Lakoća i čvrstoća projektiranja utvrđen u Prilogu II. Direktivi 89/686/EEZ. Izmjerena statička čvrstoća za vatrogasne zaštitne pojasove koje je proizveo Dietrich&Co. GmbH iznosila je između 7,2 kN i 9,4 kN umjesto barem 15 kN kako je propisano normom.
(5)
Komisija je uputila dopis proizvođaču pozivajući ga da dostavi svoje primjedbe o mjeri koju su poduzela njemačka nadležna tijela.
(6)
Dana 22. listopada 2013. njemačka tijela izvijestila su Komisiju o rezultatima mjere. Prema dokumentu dobivenom od proizvođača njemačka su tijela utvrdila da se neispunjavanje zahtjeva iz Direktive 89/686/EEZ odnosi samo na proizvodnju 2011. i 2012. Proizvođač je poduzeo korektivne mjere i od početka 2013. proizvodnja je bila u skladu s tom Direktivom. Proizvođač Dietrich & Co. dobrovoljno je povukao proizvode koji se odnose na sljedeće vatrogasne zaštitne pojasove tipa FHB:
-
serijski brojevi od 0439 do 0738, proizvedeni 2011.,
-
serijski brojevi od 0739 do 1078, proizvedeni 2012.
(7)
S obzirom na dostupnu dokumentaciju, izražene primjedbe i mjere koje su poduzele uključene strane, Komisija smatra da vatrogasni zaštitni pojasovi tipova FHA, FHB i FSmS proizvedeni 2011. i 2012. ne ispunjavaju odredbu § 4.2.1. usklađene norme EN 358:1999 u kojoj se upućuje na osnovni zdravstveni i sigurnosni zahtjev 1.3.2. Lakoća i čvrstoća projektiranja utvrđen u Prilogu II. Direktivi 89/686/EEZ. Prema nalogu njemačkih nadležnih tijela, proizvođač je već poduzeo potrebne mjere za povlačenje neusklađenih proizvoda s tržišta i za ispravljanje nedostataka radi ispunjavanja zahtjeva Direktive 89/686/EEZ,
DONIJELA JE OVU ODLUKU:
Članak 1.
Mjera koju su poduzela njemačka nadležna tijela, zabrana stavljanja na tržište vatrogasnih zaštitnih pojasova tipova FHA, FHB i FSmS proizvođača Dietrich&Co. GmbH, opravdana je.
Članak 2.
Ova se Odluka odnosi isključivo na proizvode proizvedene 2011. i 2012.
Članak 3.
Ova je Odluka upućena državama članicama.
Sastavljeno u Bruxellesu 28. listopada 2014.

Labels: 3
7
8
18